রাজ্যে রাজনৈতিক হিংসা নিয়ে এবার সরাসরি মুখ্যমন্ত্রীকে নালিশ জানালেন বাম বিধায়করা। তাঁদের অভিযোগ, ভোট-পর্ব মিটে যাওয়ার পরেও হিংসা-গণ্ডগোল চলছেই। বিষয়টি অবিলম্বে দেখতে, পার্থ চট্টোপাধ্যায়কে নির্দেশ দিয়েছেন মুখ্যমন্ত্রী।    
 ওয়েব ডেস্ক: রাজ্যে রাজনৈতিক হিংসা নিয়ে এবার সরাসরি মুখ্যমন্ত্রীকে নালিশ জানালেন বাম বিধায়করা। তাঁদের অভিযোগ, ভোট-পর্ব মিটে যাওয়ার পরেও হিংসা-গণ্ডগোল চলছেই। বিষয়টি অবিলম্বে দেখতে, পার্থ চট্টোপাধ্যায়কে নির্দেশ দিয়েছেন মুখ্যমন্ত্রী।     হিংসা চলছেই। প্রায় প্রতিদিন আসছে গণ্ডগোলের খবর। মঙ্গলবার বিধানসভার স্পিকার নির্বাচন পর্ব শেষ হতেই, সুজন চক্রবর্তী সোজা চলে যান মুখ্যমন্ত্রীর ঘরে। সঙ্গে অশোক ভট্টাচার্য, বিশ্বনাথ চৌধুরী সহ অন্যান্য বাম বিধায়করা। প্রায় মিনিট ২০ চলে বৈঠক।    বৈঠকে মুখ্যমন্ত্রী পাশের চেয়ারটিতেই ছিলেন পরিষদীয় দলনেতা পার্থ চট্টোপাধ্যায়। সঙ্গে সঙ্গেই বিষয়টি দেখার জন্য তাঁকে নির্দেশ দেন মুখ্যমন্ত্রী। বিরোধীদের উদ্দেশে মুখ্যমন্ত্রী বলেন, কোথায়, কী হচ্ছে নির্দিষ্টভাবে পার্থ চট্টোপাধ্যায়কে জানান। ব্যবস্থা নেওয়া হবে।    কংগ্রেস পরিষদীয় দলনেতা আবদুল মান্নান অবশ্য মুখ্যমন্ত্রীর আশ্বাসকে খুব একটা গুরুত্ব দিতে নারাজ। সূর্যকান্ত মিশ্র বিরোধী দলনেতা থাকার সময় বিভিন্ন ইস্যুতে দেড়শোরও বেশি চিঠি দেন মুখ্যমন্ত্রীকে। পরে সেগুলি পুস্তিকা আকারে প্রকাশও করে সিপিএম। সেইসময় তাঁদের অভিযোগ ছিল, কোনও ব্যবস্থা নেয়নি রাজ্য সরকার।